የህዳሴ ግድብን   ለማደናቀፍ የሚሯሯጡ ወገኖች ከታሪካዊ ስህተታቸው እንዲቆጠቡ ተጠየቀ
አዲስ አበባ፤ ሐምሌ 13/2005 (ዋኢማ) -የኢትዮጵያ ታላቁ ህዳሴ ግድብ ግንባታን ለማደናቀፍ የሚሯሯጡ ወገኖች ከታሪካዊ ስህተታቸው እንዲቆጠቡ የሐረሪ ብሄራዊ ክልላዊ መንግሥት ርዕስ መስተዳድር አስገነዘቡ፡፡ የክልሉ መንግሥትና ሕዝብ ለግድቡ ስኬታማነት ድጋፋቸውን አጠናክረው ይቀጥላሉ፡፡ የክልሉ ርዕስ መስተዳድር አቶ ሙራድ አብዱልሃዲ ሰሞኑን ለኢትዮጵያ ዜና አገልግሎት እንደተናገሩት ኢትዮጵያ በዓባይ ወንዝ ላይ ያላትን የመጠቀም መብት ለመጋፋት የሚሞክሩ አካላት ስህተት ውስጥ እንዳይገቡ ጥንቃቄ ሊያደርጉ ይገባቸዋል። ዓለም አቀፉ ማህበረሰብም አገሪቱ በሀብቷ የመጠቀም መብቷን በተገቢው መልኩ መገንዘብ አለበት፡፡ ኢትዮጵያ ባለፉት ረጅም ዓመታት በውሃ ሀብቷ የመጠቀም መብቷ አንዳንድ አገሮች ይሰርቡት በነበረው ሴራ ስኬታማ ሊሆን እንዳልቻለ አስታውሰው፣አሁን ዘመኑ ከደረሰበት የዕድገት ደረጃ አኳያ አስተሳሰቡን ማራመድ እንደማይቻል ተናግረዋል፡፡ በዓባይ ወንዝ ዙሪያ ቀደም ሲሉ የተከሰቱትን የታሪክ ሂደቶች ኢትዮጵያ እንደማትቀበለው ያስረዱት አቶ ሙራድ፣የግድቡ ግንባታ የማይመቻቸው ወገኖች በትናንት ታሪክ መኖር እንደማይገባቸው ገልጸዋል፡፡ ግድቡ የሚገነባው ከሕዝብ በሚደረግ መዋጮ መሆኑን ያስታወሱት ርዕሰ መስተዳድሩ፣ ከታሪክ የማይማሩ ወገኖች የሚጋጩትም ከአንድ ፓርቲ ጋር ሳይሆን፤ ከሕዝብ ጋር መሆኑን መገንዘብ እንደሚያሻቸውም ተናግረዋል፡፡ የኢትዮጵያ መንግሥት ዓለም አቀፉ ማህበረሰብ የግድቡን ግንባታ እንዲያውቀው በይፋ ማወጁንና ግንባታው የሌሎች ተፋሰስ አገሮችን ጥቅም በማይነካ መልኩ እያካሄደው መሆኑን አስረድተዋል፡፡ የክልሉ መንግሥትና ሕዝብም ለግድቡ ስኬታማነት ድጋፉንን አጠናክሮ እንደሚቀጥልም ርዕሰ መስተዳድሩ መግለጻቸውን የኢትዮጵያ ዜና አገልግሎት ዘግቧል።